KIRJALLINEN KYSYMYS E-2049/03 esittäjä(t): Konstantinos Hatzidakis (PPE-DE) komissiolle. Clophenin käyttö Kreikassa.



Virallinen lehti nro 051 E , 26/02/2004 s. 0189 - 0190



KIRJALLINEN KYSYMYS E-2049/03 esittäjä(t): Konstantinos Hatzidakis (PPE-DE) komissiolle (20. kesäkuuta 2003) Aihe: Clophenin käyttö Kreikassa Jokin aika sitten kävi ilmi, että valtiovarainministeriön rakennuksessa Kreikassa oli tapahtunut clophenvuoto. Vima-sanomalehdessä julkaistun artikkelin mukaan DEI:n laitosten lisäksi julkisten elinten, sairaaloiden ja yritysten rakennusten kellarikerroksissa on 7 500 ala-asemaa sähkövirran jännitteen alentamiseksi, ja monet niistä sisältävät vaarallista clophenia. 1. Ovatko kreikkalaiset viranomaiset tiedottaneet komissiolle, missä laitteissa kyseistä ainetta käytetään? 2. Mitä kansanterveydellisiä riskejä kyseisen aineen käyttöön liittyy? 3. Onko komissio jo ryhtynyt toimiin tämän ongelman hoitamiseksi Kreikassa? Margot Wallströmin komission puolesta antama vastaus (7. elokuuta 2003) 1. Polykloorattujen bifenyylien ja polykloorattujen terfenyylien käsittelystä (PCB/PCT) 16. syyskuuta 1996 annetun neuvoston direktiivin 96/59/EY(1) 4 artiklassa säädetään, että jäsenvaltioiden on tehtävä inventaariot laitteista, joiden PCB-määrät ylittävät 5 dm3 ja että niiden on toimitettava komissiolle yhteenveto tällaisesta inventaarioluettelosta. Kreikan viranomaiset eivät ole tehneet tällaista inventaariota. Yhteisöjen tuomioistuin antoi 5. kesäkuuta 2003 Kreikalle tuomion, koska Kreikka ei ole laatinut säädetyssä määräajassa inventaarioluetteloyhteenvetoa laitteista, joiden PCB-määrät ylittävät 5 dm3 (asia C-83/02)(2). Kreikan toimittamat tiedot kattavat ainoastaan 56 % prefektuureista ja alueista. Tiedoissa luetellaan 303 yksikköä, jotka sisältävät yhteensä 11 884 kondensaattoria ja 979 kondensaattoria/yksikköä varastoituna(3). 2. Yhdistyneiden kansakuntien ympäristöohjelman(4) mukaan PCB-yhdisteet kertyvät kyseisille yhdisteille altistuneiden eläinten ja ihmisten rasvakudokseen (Ponnambalam 1998; Neumeier 1998; Fiedler 1997), ja tällaisen altistumisen uskotaan aiheuttavan erilaisia terveysvaikutuksia. Akuutti altistuminen suurille PCB-pitoisuuksille aiheuttaa ihottumaa, ihon kutinaa ja polttelua, silmä-ärsytystä, ihon ja sormenkynsien pigmenttimuutoksia, maksan ja immuunijärjestelmän toimintahäiriöitä, hengitystieärsytystä, päänsärkyä, huimausta, masennusta, muistin heikkenemistä, hermostuneisuutta, väsymystä ja impotenssia (Environment Canada 1985). Pienet PCB-pitoisuudet aiheuttavat kroonisia vaikutuksia, kuten maksavaurioita, lisääntymis- ja kehityshäiriöitä sekä mahdollisesti syöpää. 3. Euroopan parlamentin jäsenet tekivät komissiolle kesäkuussa 2003 kolme muuta kirjallista kysymystä(5), jotka koskevat kysyjän mainitsemaa tapausta. Komission käytettävissä olevien tietojen perusteella näyttää siltä, ettei Kreikan voida tässä tapauksessa todeta rikkoneen yhteisön ympäristölainsäädäntöä (paitsi edellä mainitussa asiassa, jossa yhteisön tuomioistuin on antanut tuomion). (1) EYVL L 243, 24.9.1996. (2) Ks. vastaus kirjalliseen kysymykseen E-2025/03, Katso sivu 182. (3) Kreikan pysyvän edustuston 29. maaliskuuta 2003 päivätty kirje komissiolle. (4) UNEP: Guidelines for the Identification of PCBs and Materials Containing PCBs. First Issue August 1999, s. 34. (5) Kirjalliset kysymykset E-1999/03, E-2025/03 ja E-2062/03.